Landbou-groep GWK stel nuwe hoof aan | Netwerk24
Landbou-groep GWK stel nuwe hoof aan
20 Maart 2017 11:03
Llewellyn BrooksFoto: GWK
Die landboumaatskappy GWK het 'n nuwe uitvoerende hoof aangestel – twee maande nadat die vorige hoof, Pieter Spies, bedank het.
Llewellyn Brooks, wat tans besturende direkteur van GWK-verhandeling is, is deur die maatskappy se direksie as die uitvoerende hoof van die groep, met sy hoofkantoor in Douglas in die Noord-Kaap, aangewys.
Sy aanstelling is van 3 April van krag. Volgens Frank Lawrence, voorsitter van die GWK-direksie, is Brooks al ses jaar lank deel van die GWK-span en "verstaan hy die DNS" van die maatskappy.
"Llewellyn is 'n sterk leier met die vermoë om die GWK-strategie volhoubaar in te stel."
Brooks en sy span het onder meer daarin geslaag om 'n internasionale verhandelingseenheid met 'n omset van bykans R1 miljard te vestig
Voordat hy hom by GWK aangesluit het, was hy twee dekades lank in die banksektor waar hy luidens 'n verklaring van GWK uitgebreide ondervinding in en blootstelling aan die verhandeling van staatseffekte, asook kommersiële en beleggingsbankdienste, gehad het.
Sy aanstelling kom nadat sy voorganger hom aan die einde Februarie 2017 by die voedselreus Tiger Brands aangesluit het.
"Onder Llewellyn se leiding en met die ondersteuning van 'n sterk GWK-topbestuur, sien ons uit na die volgende fase van volhoubare groei vir GWK," sê Lawrence.
Pieter Bekker, GWK se bedryfshoof, sal tot 2 April as waarnemende besturende direkteur aanbly.
* GWK en die landbougroep BKB is in samesprekings gewikkel wat tot 'n moontlike samesmelting kan lei.
Die maatskappye het aan die einde van Februarie hul aandeelhouers in kennis gestel dat hulle "in die gees van samewerking, vennootskap en gesamentlike voordeel" begin praat het oor die moontlikheid om die twee ondernemings saam te voeg.
Die doel van die beoogde transaksie is onder meer om 'n doeltreffender en geïntegreerde diens aan produsente te bied en om te verseker dat die gesamentlike onderneming so geposisioneer word dat hulle "relevant" in 'n veranderende landbousektor bly en sakegeleenthede wat opduik, kan aangryp.
"Enige nuwe ontwikkelings sal mettertyd aan die aandeelhouers van GWK en BKB gekommunikeer word," lui die gesamentlike verklaring deur die twee maatskappye se direksies. – Vida Booysen